**Čo sme s deťmi vyrobili?**

Voskovaný obrúsok = včelobal.

**Prečo a ako sa dá používať?**

Voskovaný obrúsok slúži na zabalenie potravín, desiatej. Neuvoľňuje žiadne chemikálie a škodlivé látky, ich používaním znižujeme množstvo vyprodukovaného odpadu (nepotrebujeme igelitové vrecká). Dokonca je skvelou alternatívou jednorazovej plastovej fólie.

Po použití sa ľahko čistí. Stačí ho opláchnuť pod vlažnou tečúcou vodou, nechať vysušiť a obrúsok je pripravený na opätovné použitie ☺

**Ako si taký obrúsok vyrobiť?**

Potrebujeme: kúsok bavlnenej látky (asi 30 x 30 cm, dá sa aj iný rozmer), nastrúhaný včelí vosk, papier na pečenie (dva hárky), plech, žehlička

Na plech položíme jeden hárok papiera na pečenie. Na papier dáme látku, ktorú posypeme nastrúhaným voskom a prikryjeme druhým hárkom papiera na pečenie. Následne prejdeme nahriatou žehličkou. Vosk sa roztopí a vsiakne do látky. Hneď po roztopení vosku vytiahneme látku. Stačí zobrať za dva konce a počkať cca necelú minútku. Vosk rýchlo schne. Voskovaný obrúsok je pripravený na použitie ☺

**Akú má životnosť?**

Môžete ho používať stále dokola. Ak už nevyzerá veľmi pekne, stačí ho opäť zavoskovať (viď vyššie) a môžete ho používať ďalej. Ak sa rozhodnete, že už si vyrobíte nový, tento obal má veľkú výhodu – je KOMPOSTOVATEĽNÝ ☺